وزارتِ تعلیم
آئی آئی ٹیز علم اور تجربے کے خزینہ اور مستقبل کے لیے پل ہیں: جناب دھرمیندر پردھان
آئی انوینٹو ایک کلیدی فورم کے طور پر ابھرے گا جو پیچیدہ عالمی مسائل کا حل فراہم کرے گا: جناب دھرمیندر پردھان
جناب دھرمیندر پردھان نے اب تک کے پہلے آئی آئی ٹیز آر اینڈ ڈی شوکیس آئی انوینٹو میں ہندوستان کے روشن اختراعات کا افتتاح کیا
باہمی اشتراک و تعاون کے مواقع تلاش کرنے کے لیے طلباء، محققین، ماہرین تعلیم، صنعت کے نمائندوں کو اکٹھا کرنے کے لیے دو روزہ پروگرام کا اہتمام
ہندوستان کی آزادی کے 75ویں سال کے موقع پر 23آئی آئی ٹیز کے کل 75 پروجیکٹوں کی نمائش کی جا رہی ہے
تعلیم اور ہنرمندی کے فروغ کے مرکزی وزیر اور آئی انوینٹو کے سرپرست اعلیٰ جناب دھرمیندر پردھان نے آج آئی انوینٹو کا افتتاح کیا، جو کہ انڈین انسٹی ٹیوٹ آف ٹکنالوجی، دہلی میں تمام آئی آئی ٹیز کی تحقیق و ترقی کا سب سے پہلا شوکیس ہے۔ دو روزہ پروگرام 15 اکتوبر کو اختتام پذیر ہو گا۔ پروگرام کا مقصد تعلیمی برادری اور صنعت کو ایک چھت کے نیچے لانا ہے تاکہ ہندوستان کی عالمی تحقیق و ترقی کی طاقت کو اجاگر کیا جا سکے۔ وزیر موصوف نے آئی انوینٹو کے لیے ایک بروشر بھی لانچ کیا، جس کے بعد انہوں نے نمائشی بوتھس کا معائنہ کیا۔
افتتاحی اجلاس میں جناب سنیل بھارتی متل، بانی اور چیئرپرسن بھارتی انٹرپرائزز نے بطور مہمان خصوصی شرکت کی۔ ان کے ساتھ ڈاکٹر پون گوئنکا، چیئرمین، اسٹیئرنگ کمیٹی آئی انوینٹو؛ ڈاکٹر بی وی آر موہن ریڈی، شریک چیئرمین، اسٹیئرنگ کمیٹی آئی انوینٹو؛ اور ڈاکٹر سبھاسس چودھری، ڈائریکٹر آئی آئی ٹی بمبئی، اور کنوینر، اسٹیئرنگ کمیٹی آئی انوینٹو بھی موجود تھے۔
اس موقع پر خطاب کرتے ہوئے جناب دھرمیندر پردھان نے اس پہلے تاریخی پروگرام کا حصہ بننے پر اپنی مسرت کا اظہار کیا جو کہ ایک آتم نربھر بھارت بنانے کے لئے وزیر اعظم جناب نریندر مودی کے ’جے انوسندھان‘ کے منتر کی گواہی دیتا ہے۔ وزیر موصوف نے کہا کہ آئی آئی ٹی اب صرف انڈین انسٹی ٹیوٹ آف ٹکنالوجی نہیں رہے بلکہ آج وہ تبدیلی کے محرک بن گئے ہیں۔ انہوں نے مزید کہا کہ آئی آئی ٹی علم اور تجربے کے خزینہ اور مستقبل کے لیے پل ہیں۔
جناب دھرمیندر پردھان نے مزید روشنی ڈالتے ہوئے کہا کہ کووڈ وبائی مرض نے ہمیں واضح طور پر اس بات کا سبق سکھایا ہے کہ جب ٹیکنالوجی پر مبنی تحقیق خود کو نسل انسانی کی خدمت کے لیے عہد کرتی ہے تو کیا ہوتا ہے۔ چاہے یہ مختصر وقت میں ہندوستانی ویکسین کی ترقی ہو جس نے نہ صرف ہندوستانیوں کو بلکہ دنیا بھر کے لاکھوں لوگوں کو فائدہ پہنچایا ہے۔ انہوں نے مزید کہا کہ یہ سب آپ جیسے ذہین دماغوں کی وجہ سے ممکن ہوا ہے۔ انہوں نے مزید کہا کہ یہ اتم نربھر بھارت کی نشانیاں ہیں اور ہمیں تحقیق اور اختراع کو عروج پر لے جانے کے لیے تعلیمی تحقیق و ترقی – نئے دور کی ٹیکنالوجی – صنعت-سوسائٹی کے تعلقات کی حوصلہ افزائی کرنی ہے تاکہ کوئی پیچھے نہ رہے۔
وزیر موصوف نے کہا کہ ہمارے آئی آئی ٹی کو صرف انجینئرنگ کالج بننے سے آگے بڑھنا ہے۔ ہمیں پلیسمنٹ پیکجوں کی بنیاد پر آئی آئی ٹی کی معیارات بندی کو روکنا ہوگا۔آئی آئی ٹیز کو مارکیٹ میں لائی جانے والی اختراعات کی تعداد، حاصل کی جانے والی اختراعات اور ملازمت پیدا کرنے والے افراد کی تعداد کے لحاظ سے پیمانے اور معیارات کا از سر نو تعین کرنا چاہیے۔ انہوں نے مزید کہا کہ ٹیکنالوجی، ترقی کے اگلے مرحلے کو آئی ٹی اور کمیونیکیشن ٹیکنالوجی کے ساتھ آگے بڑھائے گی۔ آج دنیا ہندوستان پر زیادہ بھرپور طریقے سے سرمایہ کاری کرے گی۔ ہندوستان کا ہنر، پہلے ڈیجیٹل کا رویہ، بازار کا حجم، ابھرتی ہوئی قوت خرید اور بڑھتی ہوئی امنگیں ہندوستان کو بے مثال رفتار اور پیمانے پر آگے لے جانے کا ایک اہم محرک ہے۔ انہوں نے مزید کہا کہ ہمارے آئی آئی ٹی کو اس موقع سے فائدہ اٹھانا چاہئے۔
جناب پردھان نے کہا کہ امرت کال میں انوسندھان کی قیادت میں بھارت کو بنیادی سطح پر اختراعات کے ذریعے آگے بڑھایا جائے گا اور اس میں سبھی خاص طور پر دیہی شعبے کی شراکت داری کی کوشش کی جائے گی۔آئی انوینٹو ایک ایسے انقلاب کا آغاز ہوگا اور ایک کلیدی فورم کے طور پر ابھرے گا جو پیچیدہ عالمی مسائل کا حل فراہم کرے گا۔
آر اینڈ ڈی میلہ آزادی کا امرت مہوتسو پہل کی مناسبت سے ہندوستان کی آزادی کے 75 ویں سال کی یاد میں منعقد کیا جا رہا ہے۔ اس نے صنعت کے 300 سے زیادہ نمائندوں بشمول اسٹارٹ اپ، حکومت اور سفارت خانے کے حکام اور دنیا بھر کے آئی آئی ٹی کے فارغ التحصیل کو ایک ساتھ لایا ہے۔ اس کے علاوہ اس پورے پروگرام میں تقریباً 1500 حاضرین کی آمد متوقع ہے، جن میں اساتذہ، طلباء اور مختلف اداروں کے ریسرچ اسکالرز شامل ہیں۔
مختلف موضوعات پر 75 پروجیکٹس اور 6 شوکیس پروجیکٹس مثلاً دفاع اور ایرو اسپیس، حفظان صحت خدمات ، ماحولیات اور پائیداری ، صاف توانائی اور قابل تجدید توانائی کے ذرائع ، مینوفیکچرنگ ، اے آئی /ایم ایل / بلاک چین ٹیکنالوجیز ، اسمارٹ سٹیز اور انفراسٹرکچر ، مواصلاتی ٹیکنالوجیز ، روبوٹکس، سینسرز اور لچکدار الیکٹرانکس اور نینو ٹیکنالوجی پروگرام میں نمائش کے لیے پیش کی جا رہی ہے۔ یہ پروجیکٹ میک ان انڈیا، ڈیجیٹل انڈیا اور آتم نربھر بھارت کے وژن کے ساتھ منسلک ہیں۔ ان کا مقصد سماج کے تمام طبقات کی زندگیوں کو متاثر کرنا ہے۔
دو روزہ اس پروگرام میں کنفیڈریشن آف انڈین انڈسٹری ، فیڈریشن آف انڈین چیمبرز آف کامرس اینڈ انڈسٹری  اور نیشنل ایسوسی ایشن آف سافٹ ویئر اینڈ سروس کمپنیز  کے نمائندوں کے ساتھ ساتھ طلباء، دنیا بھر میں پھیلے آئی آئی ٹی کے فارغ التحصیل، فیکلٹیز، مختلف سی ایف ٹی آئیز ،ڈی آر ڈی او،آئی ایس آر او، سی ایس آئی آر اورآئی سی اے آر کے سائنسدان وغیرہ شرکت کریں گے۔
۔۔۔۔۔۔۔۔۔۔۔۔۔۔۔۔۔۔۔۔۔۔۔۔
ش ح۔ م ع۔ع ن

(Visitor Counter : 85